Rafa bra skrikkerig vir Juan Martin | Netwerk24
Deur Marizanne Kok 06 September 2018 19:30
Die Spanjaard Rafael Nadal en Argentinië se Juan Martin del Potro het mekaar die afgelope 12 maande in drie van die vier Grand Slam-tennistoernooie gepak – en Del Potro het elke keer aan die kortste ent getrek.
Wanneer die duo mekaar dus Vrydagaand weer die stryd aansê, in die halfeindronde van die Amerikaanse Ope, gaan die Spanjaard met 'n stewige dosis selfvertroue én die gunsteling-etiket om sy nek uitstap.
Kan dié spiertier gestuit word? Rafael Nadal het weliswaar Dinsdag in die kwarteindronde gehik en stik teen Dominic Thiem, maar sake tog beredder om sy aanslag op 'n vierde Amerikaanse Ope-titel lewend te hou. Foto: Getty Images
Juan Martin del Potro. Foto: Getty Images
Maar tog weier Nadal om die vel te verkoop voordat die beer geskiet is. By Roland Garros het hy Del Potro maklik in drie stelle geklop, maar 'n maand later by Wimbledon het hy vyf stelle nodig gehad om koning te kraai. Hy is nie van plan om die Argentyn te onderskat nie.
"Dit gaan baie taai wees," het Nadal volgens die Metro gesê. "Juan Martin is 'n wonderlike speler. Hy is 'n wonderlike speler op gras . . . wel, hy is oral 'n wonderlike speler. Maar die uitdaging wat wag teen hom op 'n harde baan is baie groter as op klei, soos by Roland Garros.
"Ons ken mekaar baie goed en ek weet hy speel goed. Ek weet ek gaan op my heel beste moet wees as ek enige kans op sukses wil hê."
Nadal se heel beste is natuurlik haas onoorkombaar en was ook Dinsdag nodig terwyl hy die opwindende jong Dominic Thiem in 'n klipharde vyfstel-kwarteindstryd wat enige kant toe kon gaan, geklop het.
Thiem en Nadal was vir vier ure en 49 minute op die baan, en dit ly min twyfel dat die Spanjaard se bene minder vars sal wees as Del Potro s'n.
Die Argentyn het immers 'n veel makliker kwarteindstryd gehad, toe hy John Isner in vier stelle verslaan het sonder om selfs een keer deur 'n breekpunt in die gesig gestaar te word.
Die 29-jarige Del Potro het in 2009 sy eerste (en steeds enigste) Grand Slam-titel in New York gewen, voordat hy vir jare deur die beseringspook geteister is.
Met sy lyf die afgelope jaar gesond, sien die wêreld uiteindelik waartoe die Argentyn in staat is met momentum in sy loopbaan. Hy mag maar droom oor 'n sege oor Nadal.
"Ek weet nie of ek my beste tennis tot dusver speel nie," het Del Potro volgens Sports Illustrated gesê ná sy sege oor Isner. "Maar ek voel goed."
* Die ander halfeindstryd in die mans-enkelspel sal Donderdag beslis word tussen Novak Djokovic en Kei Nishikori.
Geen ander speler het tans soveel wind in sy blaaie soos Djokovic nie. Die Serwiër het twee van sy laaste drie toernooie gewen – en dit was gróót titels in Wimbledon en Cincinnati – en in die proses afgereken met groot name soos Roger Federer, Marin Cilic, Milos Raonic, Grigor Dimitrov, Kevin Anderson, Nadal en Nishikori.
By Flushing Meadows het Djokovic oor die jare verstommende sukses beleef. Hy het in 2006 laas voor die halfeindronde die aftog geblaas en in sewe van die laaste 11 eindstryde gespeel (met seges in twee).
Belangriker egter as sy geskiedenis in New York is sy uitmuntende onlangse spelpeil. Tussen Julie 2016 en Junie 2018 het hy effens van stryk af geraak en daarna het 'n ernstige elmboogbesering hom teen die wêreldranglys af sien tuimel. Nou is hy egter terug in die topses en speel hy met dieselfde aggressie, selfversekerdheid en bestendigheid wat hom vir jare op die kruin van die golf gehou het.
Nishikori is self in 'n terugvegjaar, nadat hy in die laaste vyf maande van 2017 nie gespeel het nie en 2018 in twee Challenger-toernooie begin het.
Die Japanner het in 2014 in die Amerikaanse Ope-eindstryd teen Cilic verloor, maar daardie nederlaag Woensdag in 'n marathon-kwarteind van vyf stelle gewreek om aan die wêreld te wys hy is ook weer terug op sy beste.